*****

ΚΑΝΟΝΙΣΜΟΣ (ΕΟΚ) αριθ. 9/86 ΤΗΣ ΕΠΙΤΡΟΠΗΣ

της 3ης Ιανουαρίου 1986

που τροποποιεί τον κανονισμό (ΕΟΚ) αριθ. 1633/84 για τις λεπτομέρειες εφαρμογής της μεταβλητής πριμοδοτήσεως για τη σφαγή των προβατοειδών

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό (ΕΟΚ) αριθ. 1837/80 του Συμβουλίου της 27ης Ιουνίου 1980 περί κοινής οργανώσεως αγοράς στον τομέα του προβείου και αιγείου κρέατος (1), όπως τροποποιήθηκε τελευταία από τον κανονισμό (ΕΟΚ) αριθ. 1312/85 (2), και ιδίως το άρθρο 9 παράγραφος 4,

Εκτιμώντας:

ότι το άρθρο 9 παράγραφος 3 του κανονισμού (ΕΟΚ) αριθ. 1837/80 προβλέπει ότι, σε περίπτωση πληρωμής της μεταβλητής πριμοδοτήσεως, η Επιτροπή θεσπίζει τα αναγκαία μέτρα για να επιτραπεί η είσπραξη, κατά την έξοδο από την περιοχή 5 επί των προϊόντων που αναφέρονται στο άρθρο 1 στοιχεία α) και γ) του εν λόγω κανονισμού, ενός ποσού ισοδύναμου με την πριμοδότηση· ότι το ποσό αυτό θα πρέπει να εισπράττεται ακόμη και κατά την εξαγωγή των προϊόντων που δεν δικαιούνται αμέσως της μεταβλητής πριμοδοτήσεως· ότι, ωστόσο, πρέπει να προβλεφθούν συντελεστές για τα προϊόντα αυτά που να λαμβάνουν υπόψη με διαφοροποιημένο τρόπο τη σημασία του έμμεσου πλεονεκτήματος από τη χορήγηση της μεταβλητής πριμοδοτήσεως στους αμνούς και στα προϊόντα αυτά·

ότι, σε εφαρμογή της αρχής αυτής, το άρθρο 4 παράγραφος 4 του κανονισμού (ΕΟΚ) αριθ. 1633/84 της Επιτροπής της 8ης Ιουνίου 1984 για τις λεπτομέρειες εφαρμογής της μεταβλητής πριμοδοτήσεως για τη σφαγή των προβάτων (3), όπως τροποποιήθηκε από τον κανονισμό (ΕΟΚ) αριθ. 3451/85 (4), καθορίζει έναν τέτοιο συντελεστή για τις προβατίνες και τα κρέατα αυτών· ότι θα πρέπει εφεξής να εφαρμοστεί η αρχή αυτή επίσης και στα άλλα ζώα τα οποία δεν μπορούν να αποτελέσουν αντικείμενο της πριμοδοτήσεως και, κατά συνέπεια, να καθορισθούν οι κατάλληλοι συντελεστές για τα ζώα αυτά και τα κρέατά τους·

ότι η εισαγωγή διαφοροποιημένων συντελεστών απαιτεί τεχνική προσαρμογή ορισμένων διατάξεων του κανονισμού (ΕΟΚ) αριθ. 1633/84·

ότι η Επιτροπή Διαχειρίσεως Προβάτων και Αιγών δεν διατύπωσε γνώμη στην προθεσμία που όρισε ο πρόεδρός της,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Ο κανονισμός (ΕΟΚ) αριθ. 1633/84 τροποποιείται ως εξής:

1. Στο άρθρο 1, η παράγραφος 2α καταργείται.

2. Στο άρθρο 4, η παράγραφος 4 αντικαθίσταται από το ακόλουθο κείμενο:

«4. Για τα σφάγια που προέρχονται από ζώα, πλην εκείνων που μπορούν να αποτελέσουν αντικείμενο της πριμοδοτήσεως, τα ποσά που αναφέρονται στις παραγράφους 1 και 2 καθορίζονται χρησιμοποιώντας τους ακόλουθους συντελεστές:

- αρνιά που φθάνουν βάρος σφαγίου μικρότερο ή ίσο από 14 κιλά: 0,10,

- ζώα που αναφέρονται στο άρθρο 1 παράγραφος 2 στοιχείο α): 0,5,

- ζώα που αναφέρονται στο άρθρο 1 παράγραφος 2 στοιχείο β): 0,5,

- λοιπά ζώα: 0,5.

Οι συντελεστές αυτοί εφαρμόζονται με την επιφύλαξη των συντελεστών που αναφέρονται στην παράγραφο 3.

5. Η Επιτροπή επανεξετάζει αμελλητί τους συντελεστές που αναφέρονται στην παράγραφο 4 πρώτο εδάφιο, σε περίπτωση διαταράξεων στις ενδοκοινοτικές συναλλαγές.

Επιπλέον, η Επιτροπή επανεξετάζει, κάθε έξι μήνες, τους συντελεστές αυτούς αφού ληφθεί υπόψη η ανάπτυξη των συναλλαγών μεταξύ της περιοχής 5 και των άλλων περιοχών της Κοινότητας και η εξέλιξη των τιμών. Αποφασίζει, σύμφωνα με τη διαδικασία που προβλέπεται στο άρθρο 26 του κανονισμού (ΕΟΚ) αριθ. 1837/80, για ενδεχόμενη προσαρμογή του συντελεστή αυτού.»

3. Στο άρθρο 5 παράγραφος 3 δεύτερο εδάφιο, η δεύτερη περίπτωση αντικαθίσταται από το ακόλουθο κείμενο:

«- καθιερώνουν μια διοικητική διαδικασία η οποία θα προβλέπει ένα συστηματικό έλεγχο από το στάδιο του σφαγίου που θα αφορά κυρίως την ατομική σήμανσή τους και ενδεχομένως εκείνη των τεμαχίων τους, προκειμένου να αποφευχθεί να εισπραχθούν τα ποσά που αναφέρονται στο άρθρο 4 παράγραφος 4, είτε για προϊόντα που προέρχονται από ζώα που έχουν τύχει και που δεν έχουν τύχει της πριμοδοτήσεως, καθώς και για κάθε άλλο προϊόν που υπάγεται σε υψηλότερο ποσό.»

Άρθρο 2

Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.

Εφαρμόζεται από τις 6 Ιανουαρίου 1986.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 3 Ιανουαρίου 1986.

Για την Επιτροπή

Frans ANDRIESSEN

Αντιπρόεδρος

(1) ΕΕ αριθ. L 183 της 16. 7. 1980, σ. 1.

(2) ΕΕ αριθ. L 137 της 27. 5. 1985, σ. 22.

(3) ΕΕ αριθ. L 154 της 9. 6. 1984, σ. 27.

(4) ΕΕ αριθ. L 328 της 7. 12. 1985, σ. 23.